

ШЕШІМ

ҚАЗАҚСТАН РЕСПУБЛИКАСЫНЫҢ АТЫНАН

Іс № 2-910-15 02 желтоқсан 2015 жыл

Жамбыл облысы Жамбыл аудандық соты құрамында төрайымдық етуші судья Х.А.Қосалиева, хатшылықта Б.Ғ.Исаевты ала отырып, Жамбыл ауданы прокуратурасының прокуроры Ж.А.Миралиеваның, талап қоюшылар А.С.Есжановтың, Ж.К.Тилманбетовтің, жауапкерлер К.А.Акбердиеваның, Жамбыл облысы Жамбыл ауданының Қызылқайнар ауылдық округі әкімі З.Сматовтың, жауапкер тарапынан даудың нысанына дербес талаптарын мәлімдемейтін үшінші тұлғалар «Жамбыл ауданы әкімиятының жер қатынастары бөлімі» мемлекеттік мекемесінің 05.01.2015 жылы берілген сенімхаты негізінде әрекет ететін өкілі Н.Б.Бекежановтың, «Жамбыл ауданы әкімиятының сәулет, қала құрылысы және құрылыс бөлімі» мемлекеттік мекемесінің 06.01.2014 жылы берілген сенімхаты негізінде әрекет ететін өкілі М.А.Байдалиевтің қатысуымен,

ашық сот мәжілісінде Аса ауылында сот залында талап қоюшылар Есжанов Айбатыр Сейдахановичтың, Тилманбетов Жомарт Кенесбаевичтың жауапкерлер Кулара Атамбековна Акбердиеваға, Жамбыл облысы Жамбыл ауданының Қызылқайнар ауылдық округі әкіміне уақытша жер пайдалану құқығын беру туралы шешімнің күшін жоюды міндеттеу, жер актісін жарамсыз деп тану туралы талап арызы бойынша азаматтық істі қарап,

АНЫҚТАҒАНЫ:

Талап қоюшылар А.С.Есжанов, Ж.К.Тилманбетов сотқа Жамбыл облысы, Жамбыл ауданының Қызылқайнар ауылдық округінің қазіргі әкімі З.Сматовты Қызылқайнар ауылдық округі әкімінің 07 тамыз 2014 жылғы №15-ші шешімінің күшін жоюды міндеттеу, осы шешім негізінде Жамбыл облысы, Жамбыл ауданы, Қызылқайнар ауылының К.Тилманбетов көшесінде орналасқан №14 жер учаскесін К.А.Акбердиеваға уақытша өтеулі жер пайдалану (жалға алу) құқығына екі жыл мерзімге беру туралы №0267735-ші актісін жарамсыз деп тану туралы талап арызбен жүгінген.

Талап арызда Қызылқайнар ауылдық округінің бұрынғы әкімі М.Юсупов жер учаскесін К.А.Акбердиеваға беру туралы шешімді осы елді-мекеннің барлық жері қамтылған бас жоспары не оның оңайлатылған сызбасы дайындалмай және уәкілетті органмен бекітілмей тұрып, Қазақстан Республикасының Жер кодексінің талаптарына қарама-қайшы заңсыз қабылдаған, бұл жер учаскесі Қызылқайнар ауылының орталық стадионы аумағынан заңсыз берілген деп көрсетілген.

Сонымен қатар, талап арызда ауыл әкімі М.Юсуповты шешімнің заңсыз шығарылғаны туралы бірнеше рет ескерткендерін, бірақ ол ешқандай шара қолданбады. Осы себептен Жамбыл ауданы прокурорына, Жамбыл ауданы әкіміне, Қазақстан Республикасы Ұлттық экономика министрлігінінің Құрылыс үй коммуналдық шаруашылық істері және жер ресурстарын басқару комитетіне арызданып, аталған мекемелерден ауыл әкімі қабылдаған шешім жер туралы заңнаманың талаптарын бұзатыны туралы жауап алғандарын көрсеткен.

Талап қоюшылар азаматтық істі қарау барысында сотқа ҚР АІЖК-нің 49-бабына сәйкес арыз беріп, жауапкер «Жамбыл облысы Жамбыл ауданы Қызылқайнар ауылдық округі әкімінің аппараты» коммуналдық мемлекеттік мекемесін Жамбыл облысы Жамбыл ауданының Қызылқайнар ауылдық округі әкімімен алмастырды.

Талап қоюшылар А.С.Есжанов, Ж.К.Тилманбетов сот отырысында өздерінің талаптарын толық қуаттап, берген түсініктемелерінде осы заңсыз шешімге байланысты ауыл тұрғындарының орталық спорт алаңын бұрынғы жоспарға сәйкес пайдалана алмайтыны себепті наразылығы туындап отыр, ал жауапкер К.Акбердиева жергілікті әкімнің ұсынған басқа жерінен бас тартып отыр деп көрсетіп, талап арызды қанағаттандыруды сұрады.

 Жауапкер К.А.Акбердиева сот мәжілісінде талапты мойындамады, түсініктемесінде өзінің жергілікті әкімге берген жер беру туралы арызымен бірнеше жыл кезекте тұрғанын, Қызылқайнар ауылдық округі әкімінің 07 тамыз 2014 жылғы №15-ші шешімімен Жамбыл облысы, Жамбыл ауданы, Қызылқайнар ауылының К.Тилманбетов көшесінде орналасқан көлемі 0,1000 га болатын №14 жер учаскесі оған жеке қосалқы шаруашылық жүргізу үшін екі жыл мерзімге берілген. Жерге акт алып, өзінің уақытшы өтеулі жер пайдалану құқығын тіркеп, биыл осы жерде үйдің іргетасын тұрғызғанын. Осы себептен басқа жер ұсынғанда бас тартқанын, ал талап қоюшылардың бұл жерге қатысы жоқ, орталық стадион орналасқан жер олардың меншігі емес. Оған жерді беру туралы шешіммен арызданушылардың ешқандай құқығы бұзылмаған деп көрсетіп, талап арызды қанағаттандырусыз қалдыруды сұрады.

Жауапкер Жамбыл облысы Жамбыл ауданының Қызылқайнар ауылдық округі әкімі З.Сматов сот отырысында берген түсініктемесінде Қызылқайнар ауылдық округі әкімінің 07 тамыз 2014 жылғы №15-ші шешімімен жауапкер К.А.Акбердиеваға Қызылқайнар ауылының К.Тилманбетов көшесінде орналасқан көлемі 0,1000 га болатын №14 жер учаскесі оған жеке қосалқы шаруашылық жүргізу үшін екі жыл мерзімге пайдалануға берілген. Бұл жер учаскесі осы ауылдың орталық стадионы аумағында орналасқан. Шешім ауыл тұрғындарының наразылығын туғызды. Себебі кеңес өкіметі кезеңінде бектіліген бас жоспарға сәйкес стадионның жан жағы ашық, жүгіру жолы, баскетбол, қол добы, волейбол, футбол, т.б. спорт ойындары алаңдары болған, ұзындығы 172 м, ені 110 м. Ауыл тұрғындары осы орталық стадионның тұрғындарға, жастарға салауатты өмір сүру үшін қажет екендігін атап, Жамбыл ауданының әкіміне, Жамбыл ауданы прокурорына, Қазақстан Республикасы Ұлттық экономика министрлігінінің Құрылыс үй коммуналдық шаруашылық істері және жер ресурстарын басқару комитетіне арызданған. Арыздар бойынша тексеру жүргізілген. Тексеру барысында К.А.Акбердиеваға жер беру туралы шешімнің Қызылқайнар ауылының бас жоспары бекітілмей тұрып, бұрынғы орталық стадион аумағынан заңсыз берілгені анықталған. К.Акбердиеваға басқа жер ұсынылған, алайда ол бас тартты. Осы себептен Қазақстан Республикасы Ұлттық экономика министрлігінінің Құрылыс үй коммуналдық шаруашылық істері және жер ресурстарын басқару комитетінің нұсқауына сәйкес Жер кодексінің 43-бабының 2-тармағы мен 109-бабының 1-тармағына қайшы қабылданған Қызылқайнар ауылдық округі әкімінің К.Акбердиеваға жер беру туралы 2014 жылғы 07 тамыздағы №15-ші шешімінің күшін жоюды сот тәртібімен шешу үшін тиісті шаралар қолданылып жатыр. Ауыл тұрғындары өз бастамаларымен сотқа талап арыз бергені соттан хабарлама келіп түскенде белгілі болды деп, талап арызды қанағаттандыруға қарсы еместігін көрсетті.

Жауапкер тарапынан даудың нысанына дербес талаптарын мәлімдемейтін үшінші тұлға «Жамбыл ауданы әкімиятының жер қатынастары бөлімі» мемлекеттік мекемесінің өкілі Н.Б.Бекежанов сотта берген түсініктемесінде ауыл тұрғындарының наразылық тудыруына жол бермеу мақсатында К.А.Акбердиеваға берілген жер телімін басқа жерге ауыстыру мәселесін шешу қажеттігі ұсынылған. К.А.Акбердиева келіспеді деп көрсетіп, соттан заңға сәйкес шешім қабылдауды сұрады.

Жауапкер тарапынан даудың нысанына дербес талаптарын мәлімдемейтін үшінші тұлға «Жамбыл ауданы әкімиятының сәулет, қала құрылысы және құрылыс бөлімі» мемлекеттік мекемесінің өкілі М.А.Байдалиев сот отырысында берген түсініктемесінде Қызылқайнар ауылдық округінің әкімі мен ауыл тұрғындарының сілтеме жасап отырған Қызылқайнар ауылының бас жоспары емес, оңайлатылған жоспар және ол кеңес өкіметі кезінде 1973 жылы бекітілген. 2014 жылы осы ауылдың оңайлатылған жоспары дайындалды. Бұл жоспар бойынша спорт алаңының жалпы алаңы - 1,5407 га, көлемі 90х60, жүгіретін жол ұзындығы 130 метр. Алайда ауыл тұрғындарының осы орталық стадион аумағанынан К.А.Акбердиеваға берілген жер учаскесі бойынша және басқа да даулар бойынша дайындалған оңайлатылған жоспар аудандық маслихатпен бекітілмеді, кері қайтарылды. Бұл жоспарда спорт алаңы бар. Ауыл тұрғындарының наразылығы негізсіз. Спорт алаңы А.С.Есжановтың, Ж.К.Тилманбетовтің жекеменшігі емес, олардың ешқандай жекеменшік, жеке құқықтары бұзылмаған деп көрсетіп, талап арызды қанағаттандырусыз қалдыруды сұрады.

Жауапкер тарапынан даудың нысанына дербес талаптарын мәлімдемейтін үшінші тұлға Қазақстан Республикасы Ұлттық экономика министрлігінінің Құрылыс үй коммуналдық шаруашылық істері және жер ресурстарын басқару комитетінің «Жер кадастры ғылыми-өндірістік орталығы» шаруашылық жүргізу құқығындағы республикалық мемлекеттік кәсіпорының Жамбыл филиалының өкілі сот мәжілісіне тиісті түрде шақырылғанымен келмеді, сот мәжілісін өздерінің қатысуынсыз қарауды сұрамаған.

ҚР АІЖК-нің 187 бабының 4 тармағының талаптарына сәйкес сот іске қатысушылардың пікірлерін тыңдап, сот мәжілісін аталған үшінші тұлғаның өкілінің қатысуынсыз қарауды мүмкін деп санайды.

Сот тараптардың, жауапкер жағынан даудың нысанасына дербес талаптарын мәлімдемейтін үшінші тұлғалардың өкілдерінің түсініктемелерін тыңдап, іс құжаттарын зерделеп, қатысушы прокурордың талап арыз қанағаттандырусыз қалдырылуға жатады деген қорытындысын ескеріп, төмендегі негіздерге байланысты талап арыз қанағаттандырусыз қалдырылуға жатады деп санайды.

ҚР-ның АІЖК-нің 65-66 баптары бойынша әр тарап өзінің талаптарының және қарсылықтарының негізі ретінде сілтеме жасайтын мән-жайларды дәлелдеуі тиіс.

ҚР АК-нің 7 бабына сай азаматтық құқықтар мен міндеттер заңдарда көзделген негіздерден, соның ішінде шарттар мен өзге де мәмілелерден, сондай-ақ заңдарда көзделмегенімен, оларға қайшы келмейтін мәмілелерден, заңдарға сәйкес азаматтық құқықтық жағдайларды туғызатын әкімшілік құжаттардан, азаматтық құқықтар мен міндеттер белгіленген сот шешімінен пайда болатынын көрсеткен.

ҚР Жер кодексінің 167 бабында жер құқығы қатынастарынан туындайтын даулар сот тәртiбiмен қаралады деп көрсетілген.

Іс құжаттарынан сотта төмендегі мән-жайлар анықталды:

Даудың туындауына Жамбыл облысы, Жамбыл ауданы, Қызылқайнар ауылының К.Тилманбетов көшесінде орналасқан көлемі 0,1000 га болатын №14 жер учаскесін жауапкер К.А.Акбердиеваға өзіндік қосалқы шаруашылық жүргізу үшін уақытша өтеулі жер пайдалану құқығына екі жыл мерзімге беру туралы Қызылқайнар ауылдық округі әкімінің 07 тамыз 2014 жылғы №15-ші шешімі негіз болған.

Бұл шешімді қабылдауға өзіндік қосалқы шаруашылық жүргізу үшін жерге кезекте тұрған К.А.Акбердиеваның кезегі келуіне байланысты Қызылқайнар ауылдық округінің әкімі М.Юсуповқа Жамбыл облысы, Жамбыл ауданы, Қызылқайнар ауылы, К.Тилманбетов көшесінің бойында бос жатқан жерден жер учаскесін беру туралы 23 шілде 2014 жылы берген өтініші, Жамбыл аудандық жер комиссиясы отырысының осы өтініш бойынша қабылдаған 28 шілде 2014 жылғы оң қорытындысы негіз болған.

Қызылқайнар ауылдық округі әкімінің 07 тамыз 2014 жылғы №15-ші шешімі негізінде Жамбыл облысы, Жамбыл ауданы, Қызылқайнар ауылының К.Тилманбетов көшесінде орналасқан көлемі 0,1000 га болатын №14 жер учаскесіне К.А.Акбердиеваға 11 қыркүйек 2014 жылы №0267735-ші уақытша өтеулі жер пайдалану құқығын беретін акт дайындалған.

К.А.Акбердиеваның уақытша өтеулі жер пайдалану құқығы Жамбыл аудандық әділет басқармасында 29.12.2014 жылы тіркелген, кадастрлық номері 06:088:109:731:14.

К.А.Акбердиеваға жер учаскесін беру бойынша кезектілік бұзылмаған, бірақ қолданыстағы жер туралы заңнаманың талаптарының бұзылуы орын алған.

Талап қоюшылардың жауапкер К.А.Акбердиеваға берілген осы жер учаскесі Жамбыл облысы, Жамбыл ауданы, Қызылқайнар ауылының орталық стадионы аумағында орналасқан деген уәждері тараптардың түсініктемелерінен басқа сотта зерделенген төмендегі дәлелдемелермен айғақталып отыр.

1973 жылы бекітілген Жамбыл облысы, Жамбыл ауданы, Қызылқайнар (Жасөркен) ауылының бас жоспарына сәйкес ауылдың орталық стадионының ұзындығы 172 метр, ені 110 метр, жан жағы ашық, қоршалмаған, жүгіру жолы, баскетбол, қол добы, волейбол, футбол спорт ойындарының алаңдары болған.

Жамбыл ауданы әкімдігінің 2015 жылғы 19 қазандағы №8/2829-шы шығыс хатына сәйкес, бюджеттік қаражат есебінен 2014 жылы Қызылқайнар ауылының бас жоспары дайындалған. Жоспарға енгізілген стадионның көлемі 90х60, оның ішінде жүгіру жолы 130 метр. Сонымен қатар өзіндік қосалқы шаруашылық жүргізуге берілген екі жер учаскесі енгізілген. Жауапкер К.А.Акбердиеваға берілген жер учаскесі ауылдың орталық стадионының аумағынан Тилманбетов көшесі жағынан көлемі 40м х 25м болып орын алған.

Қазақстан Республикасының Жер Кодексінің 43-бабының 2-тармағына сәйкес жер учаскелерiн меншiкке немесе жер пайдалануға берудi облыстардың, республикалық маңызы бар қалалардың, астананың, аудандардың, облыстық маңызы бар қалалардың жергiлiктi атқарушы органдары, аудандық маңызы бар қалалардың, кенттердiң, ауылдардың (селолардың), ауылдық (селолық) округтердiң әкiмдерi осы Кодексте белгiленген өз құзыретi шегiнде осы баптың 1 тармағынада көрсетілген жер учаскесіне құқық беру тәртібін сақтай отырып, жер учаскесiн беру туралы шешiм комиссияның оң қорытындысы және жерге орналастыру жобасы негiзiнде жүзеге асырады деп көрсетілген.

Осы Кодекстің 109-бабының 1-тармағына сәйкес, қалалардың, кенттердің, ауылдық елді мекендердің барлық жері олардың бас жоспарларына, жоспарлау мен құрылыс салу жобаларына және аумақтық жер-шаруашылық орналастыру жобаларына сәйкес пайдаланылады.

Тұрғындар саны 5 мыңға дейінгі елдi мекендерде белгiленген тәртiппен бекiтiлген бас жоспарлар болмаған жағдайда осы елдi мекендi дамыту мен онда құрылыс салудың бас жоспарының оңайлатылған схемасымен немесе белгiленген тәртiппен бекiтiлген қала құрылысы құжаттамасымен жердi пайдалануға жол берiледi.

Осы баптың 2 тармағына сәйкес ортақ пайдаланудағы жерден жер учаскелерi жеке меншiкке оларды ортақ пайдаланудағы жер құрамынан шығарғаннан кейiн ғана берiлуi мүмкiн.

«Қазақстан Республикасындағы жергілікті мемлекеттік басқару және өзін-өзі басқару туралы» Қазақстан Республикасының 2001 жылғы 23 қаңтардағы Заңының 6-бабының 3 тармағына сәйкес тиісті ауданның аумағында орналасқан қалалар, кенттер мен ауылдар салудың бас жоспарларын бекіту аудандық мәслихаттардың құзыретіне кіреді.

 Алайда осы уақытқа дейін Жамбыл облысы, Жамбыл ауданы, Қызылқайнар аулының 2014 жылы бюджет есебінен дайындалған бас жоспары Жамбыл облысының Жамбыл аудандық мәслихатымен бекітілмеген.

Сотта бас жоспардың бекітілмей кері қайтарылуының себебі Қызылқайнар ауылының орталық стадион аумағанынан К.А.Акбердиеваға берілген жер учаскесі мен басқа даулар.

Қазақстан Республикасының Жер Кодексінің 26 – бабының 1 тармағына сәйкес сауықтыру және тарихи-мәдени мақсаттағы, елдi мекендер жерiндегi ортақ пайдаланудағы жерлер мемлекеттiк меншiкте болады.

Яғни, Қызылқайнар ауылының орталық стадионы орналасқан жер учаскесі Қызылқайнар ауылдық округіне қарасты жалпы ортақ пайдалану құқығындағы жер учаскесі мемлекеттiк меншiкке жатады.

Ал Жамбыл облысы, Жамбыл ауданы, Қызылқайнар ауылдық округінің әкімімен жауапкер К.А.Акбердиеваға жер беру туралы шешім жерге орналастыру жобасы, Қызылқайнар елді –мекенінің бас жоспары не бас жоспардың оңайлатылған схемасы Жамбыл аудандық мәслихатымен бекітілмегендігіне және ортақ пайдаланудағы жер құрамынан жеке меншікке беру мақсатында шығарылмағанына қарамастан, Қазақстан Республикасының Жер Кодексінің жоғарыда аталған баптарының талаптарына қайшы қабылданып, К.А.Акбердиеваға өзіндік қосалқы шаруашылық жүргізу құқығына заңсыз берілген.

Жамбыл ауданы прокурорының 04.09.2015 жылғы, Жамбыл ауданы әкімдігінің 10.08.2015 жылғы, Қазақстан Республикасы Ұлттық экономика министрлігінінің Құрылыс үй коммуналдық шаруашылық істері және жер ресурстарын басқару комитетінің 22.10.2015 жылғы жауап хаттарымен де Жамбыл облысы, Жамбыл ауданы, Қызылқайнар ауылының тұрғындары осы орталық стадионның тұрғындарға, жастарға салауатты өмір сүру үшін қажет екендігін көрсетіп, Жамбыл ауданының әкіміне, Жамбыл ауданы прокурорына, Қазақстан Республикасы Ұлттық экономика министрлігінінің Құрылыс үй коммуналдық шаруашылық істері және жер ресурстарын басқару комитетіне арызданғаны, арыздар бойынша тексерулер жүргізілгені, тексерулер нәтижесінде К.А.Акбердиеваға жер беру туралы шешімнің Қызылқайнар ауылының бас жоспары бекітілмей тұрып, бұрынғы орталық стадион аумағынан заңсыз берілгені анықталады.

 Жамбыл облысы, Жамбыл ауданы, Қызылқайнар ауылы тұрғындарының Жамбыл ауданы әкімдігінің жер қатынастары мен сәулет, қала құрылысы және құрылыс бөлімдерінің өкілдерінің қатысуымен өткен 29.05.2015 жылғы жиналысының қаулысына сәйкес К.Акбердиеваға осы ауылдың Тәуелсіздік көшесі бойындағы бос жатқан жерден жер учаскесі ұсынылған. Істі қарау барысында Қызылқайнар ауылдық округінің әкімімен осы ұсыныс қайта жасалды. Алайда К.А.Акбердиева ұсынысты қабылдамады.

Сот жауапкер К.А.Акбердиеваның оған жер беру туралы шешіммен талап қоюшылардың жеке өздерінің ешқандай құқығы бұзылмайтыны туралы уәжін негізді деп табады.

 Сотта Жамбыл облысы, Жамбыл ауданы, Қызылқайнар ауылының орталық стадионы орналасқан жер учаскесі талап қоюшылар А.С.Есжановтың, Ж.К.Тилманбетовтің меншігіне жатпайтыны анықталды.

Яғни А.С.Есжанов пен Ж.К.Тилманбетовтің даулы шешім негізінде К.А.Акбердиеваға берілген жер учаскесіне қатысты ешқандай құқықтары бұзылмаған.

ҚР-ның АІЖК-нің 65-66 баптарына сәйкес, А.С.Есжанов, Ж.К.Тилманбетов сотқа даулап отырған Қызылқайнар ауылдық округі әкімінің К.Акбердиеваға жер беру туралы 07 тамыз 2014 жылғы №15-ші шешімімен өздерінің жеке құқықтарының бұзылғанын растайтын дәлелдемелерін сотқа тапсырмады.

ҚР АІЖК-нің 68-бабына сәйкес, заң бойынша белгілі бір дәлелдемелермен расталуға тиіс істің мән-жайлары ешқандай басқа дәлелдемелермен расталуға тиіс емес.

Сотта А.С.Есжанов пен Ж.К.Тилманбетов ауылдың орталық стадионы орналасқан жер учаскесіне олардың жекеменшік не жер пайдалану құқықтарын растайтын құжаттарының жоқтығын көрсетті.

ҚР АК-нің 264-бабына сәйкес тек меншік иесі, өз құқықтарының бұзылуы иеліктен айыруға байланысты болмағанымен, оларды бұзудың қандайын болса да жоюды талап етуге құқылы.

ҚР АК-нің 267 бабына сәйкес егер мемлекеттік басқару органының, жергілікті өкілді немесе атқарушы органның, не лауазымды адамның заңдарға сәйкес келмейтін қалыпты немесе жеке құжат шығаруы салдарынан меншік иесінің және басқа адамдардың өзіне тиесілі мүлікті иелену, пайдалану және оған билік ету жөніндегі құқықтары бұзылса, мұндай құжат меншік иесінің немесе құқығы бұзылған адамның талап қоюы бойынша сот тәртібімен жарамсыз деп танылады.

Қазақстан Республикасының Жер Кодексінің 164-1-бабына сәйкес жер учаскесiнiң меншiк иесi немесе жер пайдаланушы жер учаскесiн бөгденiң заңсыз иеленуiнен қайтаруды талап етуге құқылы, талап етудi жер учаскесi орналасқан жер бойынша жергiлiктi атқарушы органдар жүзеге асырады.

 «Қазақстан Республикасындағы жергілікті мемлекеттік басқару және өзін-өзі басқару туралы» Қазақстан Республикасының 2001 жылғы 23 қаңтардағы Заңының 37-бабының 8 тармағына сәйкес Қазақстан Республикасының Президентi, Үкiметi, жоғарғы тұрған әкiмдік және (немесе) әкiм, әкiмдіктің және (немесе) әкiмнiң өзi әкiмдік және (немесе) әкiм актiлерi қолданылуын жоюы не толық немесе iшiнара тоқтата тұруы мүмкiн.

Алайда, «Соттардың жер заңдарын қолдануының кейбір мәселелері туралы» Қазақстан Республикасы Жоғарғы Сотының 2007 жылғы 16 шілдедегі № 6 Нормативтік қаулысының 8-тармағына сәйкес, Қызылқайнар ауылдық округі әкімінің К.А.Акбердиеваға жер уақытша пайдалану құқығына беру туралы шешімі негізінде жерге пайдалану құқығын беретін акт беріліп, К.А.Акбердиеваның құқығы тиісті органда тіркеліп қойғандықтан бұл шешімнің күшін жою жергілікті әкімнің құзыретіне жатпайды, бұл мәселе тек сот тәртібімен шешуге жатады.

Сот А.С.Есжанов пен Ж.К.Тилманбетовті қойылған талаптар бойынша тиісті талап қоюшылар бола алмайды деп санайды.

Аталған жағдайда, талап қоюшылардың Қызылқайнар ауылдық округі әкімі З.Сматовты К.А.Акбердиеваға Қызылқайнар ауылының Тилманбетов көшесінде орналасқан №14-ші жер учаскесіне уақытша жер пайдалану құқығын 2 жыл мерзімге беру туралы 07 тамыз 2014 жылғы №15-ші шешімінің күшін жоюды міндеттеу және жер учаскесіне берілген актіні жарамсыз деп тану туралы талап арызы қанағаттандырусыз қалдырылуға жатады.

Осы көрсетілгендердің негізінде, ҚР АІЖК-нің 217-221 баптарын басшылыққа алып, сот

ШЕШІМ ЕТТІ:

 Талап қоюшылар Есжанов Айбатыр Сейдахановичтың, Тилманбетов Жомарт Кенесбаевичтың жауапкерлер Кулара Атамбековна Акбердиеваға, Жамбыл облысы Жамбыл ауданының Қызылқайнар ауылдық округі әкіміне Қызылқайнар ауылдық округі әкімі З.Сматовты Кулара Атамбековна Акбердиеваға Жамбыл облысы Жамбыл ауданының Қызылқайнар ауылының Тилманбетов көшесінде орналасқан №14-ші жер учаскесіне уақытша жер пайдалану (жалға алу) құқығын 2 жыл мерзімге беру туралы 07 тамыз 2014 жылғы №15-ші шешімінің күшін жоюды міндеттеу және жер учаскесіне берілген №0267735-ші актісін жарамсыз деп тану туралы талап арызы қанағаттандырусыз қалдырылсын.

Шешімге наразы жақтар Жамбыл облыстық сотының азаматтық және әкімшілік істер жөніндегі апелляциялық сот алқасына осы аудандық сот арқылы шешім көшірмесін алған күннен бастап 15 күн ішінде шағым келтіруге құқылы.

Судья Х.А.Қосалиева